钦定古今图书集成/明伦汇编/宫闱典/第088卷 > 乐陵长公主 下嫁厍狄干
## 钦定古今图书集成/明伦汇编/宫闱典/第088卷 > 乐陵长公主 下嫁厍狄干

按《北齐书厍狄干传》：“厍狄干，善无人也。曾祖越豆眷，
魏道武时以功割善无之西腊汗山地方百里以处
之。后率部落北边，因家朔方。干梗直少言，有武艺。魏
正光初，除扫逆党，授将军，宿卫于内。以家在寒乡，不
宜毒暑，冬得入京师，夏归乡里。孝昌元年，北边扰乱，
奔云中，为刺史费穆送于尔朱荣。以军主随荣入洛。”
后从神武起兵，破四胡于韩陵，封广平县公，寻进郡
公。河阴之役，诸将大捷，唯干兵退。神武以其旧功，竟
不责黜。寻转太保、太傅。及高仲密以武牢叛，神武讨
之，以干为大都督前驱。干上道不过家，见侯景不遑
食，景使骑追馈之。时文帝自将兵至洛阳，军容甚盛，
诸将未欲南度，干决计济河。神武大兵继至，遂大破
之。还为定州刺史，不闲吏事，事多扰烦，然清约自居，
不为吏人所患。迁太师。天保初，以千元勋佐命，封章
武郡王，转太宰。干尚神武妹乐陵长公主，以亲地见
待。自预勤王，常总大众，威望之重，为诸将所伏。而为
性严猛，曾诣京师，魏谯王元孝友于公门言戏过度，
诸公无能面折者，干正色责之，孝友大惭，时人称善。
薨，赠假黄钺、太宰，给辒辌车，谥曰景烈。干不知书，署
名为“干”，字逆上画，时人谓之“穿锥。”